
Subintitulată „Cum se scrie o critică muzicală?”, cartea doamnei 
Cristina Șuteu, muzicolog cu vocație, este o excepțională incursiune în 
problematica abordată, publicată în acest an la editura clujeană RISOPRINT. O 
lectură instructivă, plăcută şi profitabilă, fără îndoială. Dar, ce mai reprezintă 
critica muzicală azi? Înainte de a răspunde malițioasei întrebări, să ne aducem 
aminte de experienţele trăite, mai frecvent decât ar trebui, în sălile de concert, 
unde, deşi ne bucură prezenţa auditorilor, constatăm că nu există, pentru unii 

dintre ei, nici cea mai elementară educaţie pentru a deveni beneficiari ai actului 
artistic-muzical. Cei în cauză, deloc pătrunși de mediul aparte al sălilor de 
concerte sau de operă, şi complet ocoliți de ceea ce se numește atitudine 
estetică, par a nu şti de ce au venit la evenimente de înaltă ţinută, pe care cei 
avizaţi ar fi dorit să le poată audia în deplină linişte. Mai mult, dincolo de 
activitățile deranjante (şuşotit, plimbat, tușşit, joaca nelipsită cu mobilul etc.), 
am remarcat că adesea nu există o concordanţă între valoarea interpreţilor și 
modul în care este răsplătit, prin aplauze, efortul şi competenţa acestora. 

Consemnam, în Cuvântul înainte scris pentru acest volum, că realitatea 
autohtonă a criticii muzicale este marcată de tirajul restrâns al revistelor de 
strictă specialitate, de lipsa de interes a publicaţiilor obişnuite față de actul de 
cultură, publicul fiind lipsit de un important instrument de educare, estetică 
sau chiar comportamentală. Iar Cristina Şuteu ne atrage atenţia că „în raport cu 
publicul — oameni cu aspirații, realizări sau neîmpliniri, mai mult sau mai puţin 
sensibili la vocea sa -— criticul va acţiona cu respect şi responsabilitate pentru 
artă şi, de ce nu, pentru eforturile investite în a prezenta publicului o fărâmă 
din oceanul muzicii, așa cum o percepe fiecare. Fiind un om “pentru public”, 
criticul îmbină cunoştinţele și conștiința responsabilităţii” (p. 246). 

Să nu uităm că funcţiile criticii, aşa cum au fost ele formulate de Albert 
Thibaudet şi citate în carte, acoperă trei domenii: jurnalistic — informarea 
publicului, pedagogic — educarea gustului muzical şi cultural — valorificarea 
artei” (p. 247). Aşadar, „criticul poate fi perceput ca un educator al gustului 
pentru artă, pentru valoare, pentru frumos”, chiar dacă scopul acestuia 
„nu este de a pretinde publicului să-i accepte părerile în totalitate — pentru că, 
în fond, critica este o opinie, nu un adevăr absolut — ci de a-i stimula gândirea” 
(p. 250). 

Volumul este structurat, aşa cum anticipează și titlul acestuia, în trei 
mari părți, prima fiind istorică (trecutul), cea de-a două fiind o particularizare 
exegetică restrânsă la destinele unei publicaţii de specialitate cu pedigree, care 
cuprinde mai toată istoria muzicii românești — Revista Muzica. 

Cea de a treia parte, declarată ca fiind hermeneutică, este dihotomic 
divizată în două relevante și necesare capitole: teoria criticii şi relevarea 
metodelor de lucru în viziunea unor cercetători de referință (ceea ce reprezintă 
pasul de la istoriografie la atemporalitatea teoriilor probate sau verosimile), 
respectiv „atelierul de critică muzicală”, produsul original al cercetării, 
momentul în care poate fi probată perfecta legitimitate a avansării unei teorii 
proprii asupra criticii muzicale. 

Privirea de ansamblu ne suscită interesul pentru aflarea unor relevante 
detalii. Astfel, „periegeza”, lunga călătorie, porneşte de la rădăcinile 

fenomenului, critica literară („prima incursiune istorică”). Urmează 
investigarea criticii din perspectiva jurnalismului („a doua incursiune 
istorică”), sistematica fiind geografică, publicaţiile — de notorietate, într-o 
cronologie ce acoperă sec. XVIII-XX (The Spectator, The Musical Times, Critica 
musica, Wiener musikalische Zeitung, Sentiment d'un harmophilesur différents 
ouvrages de musique, Revue musicale, I teatri, Rassegna musicale, Curierul rumânesc — 
pentru a consemna doar „pilonii” unui fenomen mult mai amplu), iar criticii — 
nume cu rezonanţă (E.T.A. Hoffmann, Robert Schumann, Richard Wagner, 
Eduard Hanslick, Hugo Wolf, Theodor W. Adorno, respectiv, Hector Berlioz şi 
Claude Debussy, iar din critica românească, Nicolae Filimon și Iuliu I. Roşca). 
Cea de-a doua parte, cea care realizează o admirabilă şi perfect structurată 
istorie a revistei Muzica, are drept justificare un pilduitor citat datorat lui Mihai 
Jora: „Istoria se face după documente şi nu după resentimente”; iar autoarea tezei 
precizează: „am optat pentru patru idei directoare interdependente, care vizează 
revista în subtext (experimentum crucis — discretă aluzie la spiritul critic și analitic al 
lui Robert Hooke și Isaac Newton), în context (cultural, economic, politic și 
tehnologico-ştiinţific — o amplă, detaliată şi imagistic susținută prezentare care „ne 
oferă posibilitatea de a constata de ce și cum s-a scris, în termenii în care, uneori, cine 
publica într-o revistă de specialitate trebuia să știe ce, prin ce mijloace şi când scrie”), în 
intertext (corpus literal realizat din fragmente izolate reunite într-un „mozaic” final 
inteligibil, respectiv „con-C-E-P-T-ul matricei temporale”) și în text („pasaje de critică 
muzicală”).” „Prima ridică o problemă, a doua o dezbate, a treia o conchide, iar a 
patra o exemplifică”. Ne sunt oferite, aici, „patru perspective temporale: antebelică 
(1916), interbelică (1919-1925), postbelică (1950-1989) şi postdecembristă (1990- 
2014)”, corespunzătoare celor patru factori: „factorul cultural in nuce (1916), cel 
cultural-economic (1919-1925), cultural-politic (1950-1989) sau cultural-științific 
(1990-2014)”, cele „patru fire ideative — cultural, economic, politic şi tehnologic” fiind 
codificate prin deja cunoscutul acronim C-E-P-T. 

Ultima parte, care porneşte de la corecta constatare că „în România încă 
nu s-a scris o teorie a criticii muzicale”, oferă cinci perspective paradigmatice 
asupra criticii muzicale: Michel Dimitri Calvocoressi — Principles and Methods in 
Musical Criticism, Londra, 1923, Ernest Newman — A Musical Critic's Holiday, 
New York, 1925, Oscar Thompson — Practical Musical Criticism, New York, 1934, 
Armand Machabey - Traité de la critique musicale, Paris, 1947, Alan Walker — 
An Anatomy of Musical Criticism, Philadelphia, 1968. Sintezele grafice ale fiecărei 
dintre sursele analizate permit formularea concluziilor acestui segment al tezei: 
„constatăm un element comun: actul evaluativ implică atât analiză cât și intuiție, atât 
rațiune şi sentimente; iar calitatea unei critici este dată de arta de a pune în balanță 
cele două puteri care oferă greutate judecății de valoare” (p. 237). 

Ultimul capitol, „Atelierul de critică muzicală”, abordează ludic 
problema competenţelor, ilustrate prin acrostih-ul MENTOR, pe care îl 
observăm evidenţiat prin aldine şi care detaliază calitățile indispensabile ale 
criticului: „minuţiozitate în analiză, experiență vastă, neutralitate în evaluare, 
talent, organizarea cunoştinţelor şi responsabilitate față de artă”. Aici sunt 
stabilite nu doar competențele criticului, ci şi funcţiile criticii și „etapele 
procesului critic în raport cu evenimentul artistic” (documentarea, observarea, 
redactarea, cu etapele aferente). 

Concluziile demersului prezintă rezultatele obţinute (a se vedea 
explicita şi sugestiva diagramă de la p. 291) şi recurge la o surprinzătoare şi 
sugestivă „raţionalizare a actului critic” (p. 292), materializată prin imaginea 
„cubului-reflector” care „coroborează imaginea oglinzii cu cele şase variante 
posibile ale actului critic, care oscilează între obiectivitate și subiectivitate”. 
De asemenea, este relevat aportul de originalitate al investigaţiei, o gradată, 
lucidă, onestă şi perfect ordonată listă cu zece puncte care reprezintă tot atâtea 
obiective îndeplinite ale lucrării. 

La finele acestui parcurs muzicologic de excepţie, criticul muzical — ne 
atrage atenţia autoarea — „rămâne un judecător fără cod civil şi un translator 
fără dicţionar”, un „identificator subtil al kitsch-ului”, un „judecător-moştenitor 
al codului valorilor estetice, preluat de la corifeii trecutului său”, „un translator 
al sensurilor muzicii maeştrilor săi” [...]; el „este vocea lui Laocoon şi al 
Casandrei în generaţia sa şi pe ulițele gândirii publice; însă dacă este absent, 
repede va deveni un Momus [zeul ironiei și sarcasmului la greci], nedemn de a 
scrie critică şi demn de a fi criticat!” (p. 296). 

„Criticul rămâne un elegans formarum spectator” conchide Cristina Şuteu, 
citându-l pe Terenţiu, iar ceea ce-mi rămâne mie este sarcina de a vă oferi cinci 
motive ca să citiți aceasta carte. 

Așadar: 

1. Cercetarea este pe deplin originală, fiind un unicat în muzicologia 

românească, lipsită până acum de o teorie a criticii muzicale. 

2. Lucrarea este minuţios structurată, acoperind întregul spectru al 

tematicii propuse. 

3.  Documentarea bibliografică este vastă, solidă și relevantă, fiind 

realizată în mari biblioteci europene sau din alte ţări ale lumii. 

4. Autoarea a devenit, pe parcursul elaborării acestei lucrări, critic 

activ, cu remarcabile rezultate. 

5. Volumul de faţă are un public-ţintă bine definit: este vorba despre 

cei care vor să cunoască ce se ascunde în spatele actului critic, dar, 
mai ales, tinerii muzicologi care vor să devină critici muzicali. 

Adăugăm acestei  succinte liste limbajul elevat, editarea și 
tehnoredactarea impecabilă (care aparţin autoarei), precum și inspirata 
prezentare grafică, marcă a unei edituri consacrate. 

Aşadar, conştienţi de faptul că arta nu poate exista fără critică, că judecata 
de valoare nu este doar o finalitate, ci și un mijloc de promovare conformă 
idealurilor esteticii, să descoperim avatarurile acestui domeniu al criticii muzicale, 
scos — prin efortul și imaginaţia doamnei Cristina Șuteu — din conul de umbră în 
care ignoranţa şi fenomenul substituirii valorilor artistice l-au abandonat. 

